Baltā krāsa

Baltā krāsa jeb vienkārši balts ir ahromatiskā krāsa līdzās melnajai un pelēkajai. Cilvēka acī baltās gaismas sajūta rodas, ja tiek stimulētas visu triju veidu acu vālītes vienādi — gan īsos, gan vidējos, gan garos gaismas viļņus uztverošās. Balti izskatās tie priekšmeti, kas maksimāli atstaro visu viļņu garumu redzamo gaismu, kas krīt uz tiem. Atstarošanai jābūt difūzai (spoguļvirsmas neizskatās baltas). Saules gaisma, kā arī gaismas avoti, kas izstaro visu redzamo spektru, cilvēka acij rada baltās gaismas sajūtu. Dabā balts ir sniegs, piens, mākoņi, kaļķakmens, kokvilna un tā tālāk.

Sarkanzaļzilajā krāsu modelī (RGB) balto krāsu pieraksta šādi: #FFFFFF. Saskaņā ar aditīvo krāsu modeli (RGB) balto krāsu var iegūt, sajaucot spektrāli tīru sarkano, zaļo un zilo krāsu. Tā tiek iegūta baltā krāsa krāsainajos kineskopos un LCD monitoros.

 Kultūrā 
Daudzās Eiropas kultūrās balts ir tīrības un nevainības simbols, pretstats melnajai krāsai, sliktuma un ļaunuma krāsai, bet dažām Austrumāzijas kultūrām balts ir sēru krāsa.

 Baltā krāsa, saskaņā ar pētījumiem Eiropā un Ziemeļamerikā, tiek saistīta ar labestību, godīgumu, tīrību, sākumu, atjaunošanos, neitralitāti un pilnību.

 Baltai krāsai ir liela nozīme daudzās reliģijās. Dažām Austrumāzijas kultūrām baltā krāsa ir sēru krāsa — ja kāds ir nomiris, tad piederīgie ģērbjas baltā.

 Senajiem latviešiem baltā krāsa bija viena no sēru krāsām.

Senajā Ēģiptē priesteri valkāja baltu apģērbu kā tīrības simbolu. Senajā Romā baltas krāsas apģērbs (toga) bija pilsonības apliecinājums un parādīja līdz ar to statusu. Arī mūsdienās mediķi valkā baltu apģērbu, līgavas izvēlas baltas kleitas un tamlīdzīgi.

Baltā krāsa ir daudzu valstu nacionālajos simbolos (karogos un ģerboņos), bet tai mēdz būt atšķirīga nozīme.

 Toņi 
 Nosaukums Krāsa Hex RGB Web nosaukums Baltā krāsa #FFFFFF 255 255 255 white Sniegbaltā krāsa #FFFAFA 255 250 250 snow Meloņu krāsa #F0FFF0 240 255 240 honeydew Piparmētru krēmkrāsa #F5FFFA 245 255 250 mintcream Azūra krāsa #F0FFFF 240 255 255 azure Aliszila krāsa #F0F8FF 240 248 255 aliceblue Spokbalta krāsa #F8F8FF 248 248 255 ghostwhite Balto dūmu krāsa #F5F5F5 245 245 245 whitesmoke Gliemežvāku krāsa #FFF5EE 255 245 238 seashell Bēša krāsa #F5F5DC 245 245 220 beige Mežģīnkrāsa #FDF5E6 253 245 230 oldlace Ziedbalta krāsa #FFFAF0 255 250 240 floralwhite Ziloņkaula krāsa #FFFFF0 255 255 240 ivory Antīkbalta krāsa #FAEBD7 250 235 215 antiquewhite Linu krāsa #FAF0E6 250 240 230 linen Lavandsārtā krāsa #FFF0F5 255 240 245 lavenderblush Dūmakaini sārtā krāsa #FFE4E1 255 228 225 mistyrose Navahu baltā krāsa #FFDEAD 255 222 173 navajowhite

 Atsauces 

 Ārējās saites 

Kategorija:Krāsas